# Die Schedelsche Weltchronik (deutsch):277

| 276 <<<Vorheriges Blatt | Die Schedelsche Weltchronik Blatt CCLXXVII | Nächstes Blatt>>> 278 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## CCLXXVI verso:

OSterreich an disem end zebeschreyben maynen wir nit not sein. von der wir ein sundere histori geschriben haben. Doch wo$^e$llen wir hie ku$^e$rtzlich die gelegenheit der o$^e$sterreichischen gegent erkleren. Osterreich ettwen o$^e$bern Pannonia genant hat vom auffgang Hungern. vom nydergang Bayern. von mitternacht Beheim vnnd Merheren. gein mittemtag das Steyrisch gepirg. o$^e$sterreich ist dreyer oder ein wenig mynder tagrays prayt vnd sechs tagrays lang. Diss ist ein edels ertreich mit wasser wol befeu$^e$chtigt. mit weingarten bepflanntzt. holtzreich agkerfruchtper. vol fisch. vnd an weingewachs also vberflu$^e$ssig das o$^e$sterreich den Behem Merhern Schlesiern vnd Bayern weins genu$^o$g gibt vnd dar auß groß gelt vnd reichthu$^e$mer sammeln. Die Thonaw fleu$^e$ßt mittten durch diss land. Wienn ist in disem land die fu$^e$rnembst statt vnnd der Pannonier fast grosses kawffhaws. Mit mawren zwayer tausent schrit vmbgeben. Mit greben. ergkern. thu$^e$rnen vnd mit grossen vorstetten geziert. In disem land haben sich die landseßen nach absterben ko$^e$nig Albrechts hertzog Friderichen daselbst. darnach Ro$^e$mischen kaiser befolhen. in der gestalt wo ko$^e$nig Albrechts gelassene wittib einen knaben gepere das er sein vormund gerhab oder pfleger. oder so sie ein frewlein brecht ein herr des lands sein solt. Als nun die ko$^e$nigin Ladislaum geporn het do vnderstund sich Friderich seiner pflegnus vnd vormundschaft. Die ritter vnd kriegs lewt die vnder ko$^e$nig Albrechten gedient vnd iren sold nochmals nit empfangen hetten griffen die landschaft mit mord vnd prant an. von denen kawffet sich Friderich mit .xl$^m$. gulden. Die elter ko$^e$nig Laßlaws schwester wardt hertzog Wilheln zu sachßen vermahelt. Johannes huniades oder hunianisch begeret der kron zu Hungern von kaiser Friderichen. do er ime die versaget do vberzohe huniades mit .xij$^m$. pferden o$^e$sterreich alles land zwischen Wienn vnd dem Steyrischen gepirg zerru$^e$dende vnd verprennende. Nw entstund zwischen kaiser Friderichen vnd den Hungern vnd Behmen also grosse auffru$^o$r vnd zwittrachtigkeit das deßhalben zu entschied der sachen ein tag gein Wienn bestimbt wardt. Daselbsthin komen Ludwig zu Bayeren vnd Wilhelm zu sachsen die hertzogen. vnd Albrecht zu Brandemburg vnd Karl zu Badaw die marggrafen. vil panyer herren auß Hungeren vnd vil auß Behem. So sendet der kaiser sein potschafter. der wir auch einer waren. vnd wiewol alda von aller tail gerechtigkeiten vil vnd mancherlay gehandelt wardt so wardt doch nichts entlichs beschlossen. In derselben versamlung erhu$^o$b ko$^e$nig Laßlaw Johannem hunianisch der ime sein ko$^e$nigreich vor den Tu$^e$rcken behalten het zu fu$^e$rstlicher ere. vnd wiewol der graff von Cili nach seinem willen den ko$^e$nig laytet vnd alle ding an sich reyssende den Eytzinger vnd die von Wienn verachtet vnd sein zuweib das er nach erto$^e$dtung irs mans entfu$^e$eret schier mit eren eyner ko$^e$nigin gepu$^e$rende erhu$^o$be. yedoch fiel er zu letst in des ko$^e$nigs vngnad vnd ward durch verfu$^e$gung des Eytzingers auß dem ko$^e$nigclichen hoff vertriben. vnd auff das er durch verschmehung von dem volck nit verstainet wu$^e$rde so belaytet ine marggraff Albrecht von Brandemburg von sicherheit wegen bis zu dem thor der statt. Aber als schno$^e$d vnd erbermdlich sein hinflucht was also herrlich hoffertig vnnd gu$^e$nstig was sein widerkunft. dann vber ein iar darnach als der ko$^e$nig von Behem wider gein Wienn komen was do wardt der graff auß anregen der o$^e$sterreichischen lantherren wider beru$^e$efft mit tawsent pferden gein Wienn reyttende. von dem ko$^e$nig der ime fu$^e$r die thor entgegen gieng mit frolockung alles adels empfanngen. Darnach verlure der Eytzinger des ko$^e$nigs huld vnd gnad vnd zoh haim in sein schloss vnd wardt gegen dem kaiser. den er schwerlich belaidigt het wider außgeso$^e$net. Vnlang darnach tryben die auff ko$^e$nig Laßlaws seyten souil gewalts vnnd stoltzmu$^e$etigkeit das sie sich die vorstett der Newenstat darinn die kaiserin in der kindelpet lage einzenemen vnd die statt zeplu$^e$ndern vnderstunden. vnnd do sie das nicht erlangen mochten die statt anzu$^e$ndeten. Offt wardt vergebenlich von frid vnnd vertrag zwischen dem kaiser vnnd ko$^e$nig gehandelt. So maynet der graff von Cidas die o$^e$sterreichischen fu$^e$rsten von seinen wegen vnayns weren. aber als nach seinem absterben der Eytzinger auß Behem zum kaiser gesendet beden tailn angenemen frid vnnd vertrag außgesprochen het. yedoch als der ko$^e$nig in mitler zeyt mit tod vergieng do wardt nicht allain solcher vertrag vnd ainigkeit zerru$^e$det sunder auch die hoffnung grosser ding. vnd des gantzen gemainen cristenlichen stands abgestellet. Die o$^e$sterreicher warden von dem kaiser vnd hertzog Albrechten seinem bruder vmb auffgebung vnd einantwurtung des regiments ersucht. Die hielten ein versammlung der landseßen. Vor den ließ der kaiser fu$^e$rbringen das das land dem eltern fu$^e$rsten zu o$^e$sterreich gepu$^e$eret. so maynet hertzog Albrecht das ime vnd seinem vetter hertzog Sigmunden die ko$^e$nigclich erbschaft billich folgen solt. do antwurtet die landschaft. wenn sich die bru$^e$edere mit einander vertru$^e$gen so wolten sie sich zymmlicher vnd gepu$^e$rlicher weise halten. Dazwischen namen die rawber ihenßhalb der thonaw in o$^e$sterreich bey dem gestadt dess fluss Merheren ein wolbefestigte statt ein vnd vnderfiengen sich die gantzen gegent mit rawb vnd prant zebeku$^e$mmern. Gegen disen beschedigeren ru$^e$stet sich hertzog Albrecht vnd fienge sie mit gewalt. schlu$^o$ge derselben vil zu tod. sechßthalbhundert gefangen hinfu$^e$erende. vnd .lxxx. auß denselben hengkende. Auß diser thate erlanget er ime bey den o$^e$sterreichern ein gu$^o$ts geschray vnnd gunnst. Als nw Vlrich eytzinger bey dem kayser zu der Newenstatt gewesen vnd am widerweg gein Wienn komen was do wardt er sich nichts args besorgende von hertzog Albrecht zu ime gefordert. alßpald von ime gefangen vnd in einen sundern kercker geschlossen. Die burgere

## CCLXXVII recto:

achteten dise ding fu$^o$r vnbillich vnd wardt ein gross gemu$^e$rmel aber nymant wolt dem armen gefangen helffen[.] Der kaiser wardt gebetten gein Wienn zeziehen aber er verzohe ettwielang auß besorgknus ob vileicht argklistigkeit darhindter wer. Dazwischen kome hertzog Sigmund auß der Etstch hinab gein Wienn vnd fu$^e$roan zu der Newenstatt. daselbst empfienge er von dem kaiser lehen des fu$^e$rstenthumbs ime nach alter gewonheit schwerende in beywesen hertzog Albrechts. der vnlang darnach widerumb mit hertzog Sigmunden gein Wienne zohe. vnd bede machten sie pu$^e$ntnus wider den kaiser in fu$^e$rsatz o$^e$sterreich vnder sich zebringen. Als der kaiser die ding vernomen het do beschlusse er sich gein Wienn zekomen. darzu beru$^e$ffet er hertzog Ludwigen zu Bayern den grossen namhaftigen fu$^e$rsten. der zohe mit dem kaiser vnd der kaiserin gein Wienn zu. dem kome das Wiennisch volck entgegen fu$^e$r die statt. deßgleichen auch Albrecht vnnd Sigmund die hertzogen mit irem adel. Hertzog Albrecht het bey .iij$^m$. geraysiger mann zu der weer vnd waffen geru$^e$stet. die sich nicht verr von Wienn auff einer ho$^e$he den kaiser sehen liessen vnd ime einen grossen schrecken machten. so meeret hertzog Albrecht den argkwon offt zu dem geraysigen zeu$^e$g reyttende vnd haymlich vnderred mit ine habende. Der hawbtman desselben geraisigen zeu$^e$gs solt zu hertzog Albrechten gesprochen haben. ist es dir gefellich so wil ich dich hewt leichtlich zu einem herren der statt wienn vnd o$^e$sterreich machen. nymants mags verhindern. ich wil den kaiser vnd sein mitgeferten auffahen aber hertzog Albrecht het sich ein wenig zweifellich gestelt vnd darnach gesprochen. Hettestu yetzit on mein wissen gethan das mo$^e$cht ich dir vbersehen han aber mir gezymmt nicht dir vngepu$^e$rliche dinng zegepietten. Hertzog Albrecht vnd Sigmund lagen in einer herberg in dem Praghof genant. so het der kaiser sein wonung in sundern burgers herwßern. aber die landschaft hu$^e$etet des schloss. Die hertzogen machten ein pu$^e$ntnus mit ayds pflicht in der nacht das schloss anzegreiffen vnd nicht wider anhayms zekomen sie hetten dann vor das schloss erobert[.] Solcher anschlag gelanget an die burgere die griffen zu der weer vnd besetzten das schloss stercker. Nw was sich eins grossen streyts vnd grawsamer schlacht vnd darinn der fu$^e$rsten nyderlag vnnd nachtayl zeuermu$^o$eten. die sach stund lang zweifellich. die burgere waren bestendigs fu$^e$rsatzs das schloss zebeschu$^e$tzen. So maynten die fu$^e$rsten inen schmalich sein wo sie wider ire aids pflicht vor erobrung des schloss wider zu hawß zekeren. Zu letst wardt die sach getaydingt das die fu$^e$rsten in das schloss geen vnd ein weil bis sie den wein tru$^e$ncken darinn verharren mo$^e$chten vnd darnach wider herauß geen solten. Am drytten tag darnach wardt das schloss in drey teil getaylt. die zwen tayl den zwayen hertzogen vnd der drit tail dem kaiser von der landschaft eingeantwurtet. Alda warden ettlich landsessen zu entschied vnd hinlegung der zwittracht vnd spenn der bru$^e$edere erkorn. vnd inen darinn gantz volkomner gewalt vnd macht gegeben. aber es ist schwer wider die mechtigen zeurtailn. Der adel vnnd die fu$^e$rsten der kirchen waren dem kaiser gu$^e$nstiger. so hienge das gemain volck hertzog Albrechten an.
VOn o$^e$sterreich gegen mitternacht wartz ligt das Merherisch land. darinn ist ein fraysams vnd rawbgirigs volck zwischenn den hungern vnnd behmen von mittem tag vber die Thonaw. In disem lannd halten die stett vnd do$^e$rffer die gewonheit der ro$^e$mischen kirchen vnd gehellen dem cristenlichen rechten glawben. Der adel vnd die landharrn sind schier alle mit der hussitischen mackel befleckt. Dieweil Johannes capistranus daselbst das go$^e$tlich wort prediget vnd die irrung der hussen hitzigclich schendet. do bekeret sich nicht ein klainer landßherr Ezernaboram genant mit .ij$^m$. vnderthanen von der ketzereyschen irrung zu der warheit der ro$^e$mischen kirchen Prothasius sein sun an schriftlicher weißheit vnnd gu$^e$ten sytten ein beru$^e$mbt mensch erobert nicht lang darnach das bistthumb zu Olmu$^e$ntz. Die ist ein einige bischofliche statt der Merhern. Ettwen ist die herrschunng vnder den Merheren fast prayt vnd mechtig gewesen bis auff den sun Snatocupi. dess wesen vnd hendel wir in der behmischen histori beschriben haben. Als aber der sun Snatocupi anfieng die kierchen gottes zeuerachten do ward die herrschung von disem volck genomen. vnd darnach durch die ro$^e$mischen kaiser in Beheim gewendet. In diser gegent sind vil stett vol volcks vnd reichthu$^e$mer. vnder den ist Pru$^e$nn die fu$^e$rnembst. Dess volcks gezu$^e$ng ist gemischt Teu$^e$tsch vnd Behmisch. doch ist das Behmisch gewo$^e$nlicher.
SChlesier land nach Merhern folgende ist nicht ein vnedle gegent. durch die der beru$^e$mbt fluss die Ader genant in den Hungrischen bergen die gegen dem orient an Schlesier lannd stoßende entspringen in dz baltisch oder teu$^e$tsch meer fleu$^e$ßet. Die leng diser gegent ist bey .lxxx. roßlawffen. Die hawbtstatt diss volcks ist Preßlaw an der Adern gelegen. Der erben vnd herrscher diss land sind vil gewesen. vnd ist das land in vil tayl gesundert. vnd deßhalb zu mermaln gar schwerlich beschedigt worden. Vnder den selben herrscheren was einer hertzog Bulco genant. der zu Glogaw sitzende zu leibs lustperkeit vnd flaischgirigkeit also geflissen was das er vnsynnende sprach. das weder engel noch teu$^e$fel weren. sunder leib vnd sele miteinander abstu$^e$rben vnd vergiengen. Er gienge nymmer oder selten in die kirchen. vnd enthielte sich vor den cristenlichen sacramenten. dann allain dz er auß mißbrauch des eelichen stands seine gemahle die ime vnangenemme was verließ vnd ein andere nam. Dz gezu$^e$ng diss volcks ist merers tails Teu$^e$tsch. wiewol ihenßhalb der Adern die Polnisch sprach fu$^e$rtrift. darumb haben ettlich nit vnbillich gemaynt das die adern an dem ort Teu$^e$tsche nation ende.
* ↑ Mähren
* ↑ Oder
* ↑ Breslau
* ↑ Glogau